ჰარიუსი

ჰარიუსი () — თევზების გვარი ორაგულისებრთა ოჯახისა. სხეულის სიგრძე ჩვეულებრივ 25–35 სმ-ია, მასა დაახლოებით 450 გ; ზოგიერთი 50 სმ სიგრძესა და 1,4 კგ-მდე მასას აღწევს. დამახასიათებელია გრძელი, მაღალი და კაშკაშა შეფერილობის ზურგის ფარფლი 17–24 სხივით. აქვთ დიდი თვალები, პატარა პირი სუსტი კბილებით. ასევე ორაგულისებრთა სხვა სახეობებთან შედარებით უფრო მსხვილი ქერცლი და გამრავლების პერიოდში ნაკლებად კაშკაშა შეფერილობა. გვარი ხასიათდება რთული შიდაგვაროვნული და შიდასახეობრივი სტრუქტურით. მოლეკულურ-გენეტიკური ანალიზის საფუძველზე გამოყოფილია ორი ახალი სახეობა: ბურეიის (T. burejensis) და ქვემო ამურის (T. tugarinae) ჰარიუსები, რომლებიც ადრე ციმბირული ჰარიუსის (T. arcticus) ქვესახეობებად ითვლებოდნენ. ბინადრობენ ჩრდილოეთ ნახევარსფეროს ზომიერი და ცივი სარტყლების მთისწინეთის მდინარეებში, იშვიათად — ტბებში. იკვებებიან უხერხემლოებით (ძირითადად მწერების ლარვებით) და წვრილი თევზით; ორაგულების ქვირითობის ადგილებში შეიძლება ჭამონ მათი ქვირითი და ლიფსიტები. ქვირითობენ გაზაფხულზე, დედალი ქვიან გრუნტზე ყრის 3-დან 10 ათასამდე ქვირითს. ადგილობრივი რეწვისა და ხელოვნური მოშენების ობიექტებია.

 სქოლიო 

კატეგორია:ორაგულისებრნი